b'\n_START_ARTICLE_\nMatti Apunen\n_START_PARAGRAPH_\nVeli Matti Apunen (s. 20. elokuuta 1960 Kotka) on poliittinen mielipidevaikuttaja, joka on toiminut Elinkeinoel\xc3\xa4m\xc3\xa4n valtuuskunnan johtajana vuodesta 2010. H\xc3\xa4n j\xc3\xa4tti teht\xc3\xa4v\xc3\xa4n helmikuun 2019 lopussa. T\xc3\xa4t\xc3\xa4 ennen h\xc3\xa4n oli p\xc3\xa4\xc3\xa4toimittajana Aamulehdess\xc3\xa4 1998\xe2\x80\x932010 ja Imagessa 1997\xe2\x80\x931998. H\xc3\xa4n aloitti 1. syyskuuta 2019 Tampereen yliopistossa ty\xc3\xb6el\xc3\xa4m\xc3\xa4professorina informaatioteknologian ja viestinn\xc3\xa4n tiedekunnassa. H\xc3\xa4n on toiminut jalkapallon Veikkausliigan puheenjohtajana vuodesta 2017.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nApunen kirjoitti ylioppilaaksi vuonna 1979 ja valmistui yhteiskuntatieteiden maisteriksi vuonna 1989 Tampereen yliopistosta. H\xc3\xa4nen is\xc3\xa4ns\xc3\xa4 on Tampereen yliopiston kansainv\xc3\xa4lisen politiikan emeritusprofessori Osmo Apunen._NEWLINE_Apunen aloitti toimittajan uransa Aamulehdess\xc3\xa4. H\xc3\xa4n oli lehden kulttuuritoimittaja vuosina 1985\xe2\x80\x931994, jolloin h\xc3\xa4n seurasi etenkin elokuvia. H\xc3\xa4net palkittiin Kalle Kaiharin s\xc3\xa4\xc3\xa4ti\xc3\xb6n kulttuuripalkinnolla vuonna 1988. Vuosina 1995\xe2\x80\x931996 Apunen oli Aamulehden kehitysp\xc3\xa4\xc3\xa4llikk\xc3\xb6 ja 1997\xe2\x80\x931998 Imagen p\xc3\xa4\xc3\xa4toimittaja. Vuonna 1998 Apunen siirtyi Aamulehden p\xc3\xa4\xc3\xa4toimittajaksi ja toimi vastaavana p\xc3\xa4\xc3\xa4toimittajana vuosina 2000\xe2\x80\x932010. Apunen on ollut my\xc3\xb6s Aamu-TV:n J\xc3\xa4lkiviisaiden ja Ruben Stillerin juontaman televisio-ohjelma Pressiklubin journalistij\xc3\xa4sen._NEWLINE_Apunen valittiin huhtikuussa 2010 Elinkeinoel\xc3\xa4m\xc3\xa4n valtuuskunnan johtajaksi. H\xc3\xa4n aloitti teht\xc3\xa4v\xc3\xa4ss\xc3\xa4 elokuussa. H\xc3\xa4n j\xc3\xa4tti teht\xc3\xa4v\xc3\xa4n helmikuun lopussa 2019. Apunen on osallistunut useisiin Bilderberg-ryhm\xc3\xa4n kokouksiin vuosina 2011\xe2\x80\x932013._NEWLINE_Apunen valittiin huhtikuussa 2017 Veikkausliigan puheenjohtajaksi. H\xc3\xa4n seurasi teht\xc3\xa4v\xc3\xa4ss\xc3\xa4 Lasse Lehtist\xc3\xa4.  _NEWLINE_Apunen on kirjoittanut Evan johtajana kolumneja Helsingin Sanomiin noin kerran kuussa. H\xc3\xa4n on kirjoittanut ja k\xc3\xa4\xc3\xa4nt\xc3\xa4nyt my\xc3\xb6s useita kirjoja.\n_START_SECTION_\nN\xc3\xa4kemyksi\xc3\xa4\n_START_PARAGRAPH_\nSyyskuussa 2010 Apunen esitti, ett\xc3\xa4 Journalistiliiton tulisi selvitt\xc3\xa4\xc3\xa4 toimittajien puoluekantoja. Vuonna 2011 h\xc3\xa4n otti kantaa nimet\xc3\xb6nt\xc3\xa4 ja nimimerkill\xc3\xa4 kirjoittamista vastaan._NEWLINE_Matti Apunen on kertonut olevansa klassinen liberaali. M\xc3\xa4\xc3\xa4ritelm\xc3\xa4 perustuu ajatushautomo Liberassa toimivan Risto Harisalon ja Ensio Miettisen laajentamaan klassisen liberalismin m\xc3\xa4\xc3\xa4ritelm\xc3\xa4\xc3\xa4n, jossa klassiseksi liberalismiksi on luettu my\xc3\xb6s poliittisen taloustieteen ns. uusklassinen suuntaus. Apunen tunnetaan liike-el\xc3\xa4m\xc3\xa4n puolestapuhujana ja Bj\xc3\xb6rn Wahlroosin ja Jorma Ollilan kaltaisten talousvaikuttajien ajatusten levitt\xc3\xa4j\xc3\xa4n\xc3\xa4.'